b'\n_START_ARTICLE_\nCiril \xc4\x8colnik\n_START_SECTION_\n\xc5\xbdivljenje in delo\n_START_PARAGRAPH_\nCiril \xc4\x8colnik se je rodil 21. septembra 1871 na Drvanji (nem. imenovana Tribein) pri Benediktu v Slovenskih goricah. Zelo zgodaj (1877) je izgubil mamo, o\xc4\x8de pa je bil zaradi dolgov prisiljen razprodati veliko posestvo. Ker so imeli doma kova\xc4\x8dijo, se je \xc5\xbee zelo zgodaj izu\xc4\x8dil kova\xc5\xa1ke obrti._NEWLINE_Po osnovnem \xc5\xa1olanju v Benediktu se je strokovno ozobra\xc5\xbeeval na Dunaju in se zaposlil kot kova\xc4\x8dki pomo\xc4\x8dnik v delavnici Franza Rotha v Gradcu. Dodatna znanja si je pridobival na izobra\xc5\xbeevalnih potovanjih v Italiji, Franciji, \xc5\xa0vici in \xc5\xa0paniji. Odlo\xc4\x8dilno zanj je bilo \xc5\xa1olanje na \xc5\xa1oli za uporabno umetnost v M\xc3\xbcnchnu, kjer so odkrili njegov izjemni talent. Postal je pomo\xc4\x8dnik pri ureditvi nem\xc5\xa1kega razstavnega prostora na Veliki svetovni razstavi v Chicagu leta 1893. Tam je zaslovel z umetelno izdelano opremo za kamin, kjer je v najbolj\xc5\xa1i lu\xc4\x8di pokazal vse svoje spretnosti od ukrivljanja \xc5\xbeeleza do natan\xc4\x8dne izdelave najmanj\xc5\xa1ih podrobnosti._NEWLINE_Uspeh mu je odprl \xc5\xa1tevilna vrata in kmalu je dobil nova naro\xc4\x8dila za premo\xc5\xbene \xc4\x8dlane tamkaj\xc5\xa1ne nem\xc5\xa1ke skupnosti. Eno najpomembnej\xc5\xa1ih naro\xc4\x8dil, s katerim se je dokon\xc4\x8dno uveljavil, je bila izdelava vseh kova\xc5\xa1kih izdelkov od stopni\xc5\xa1\xc4\x8da, vrat in \xc5\xbelebov do lestenca in svetilk za vilo velikega pivovarskega magnata Grda Pabsta. Ta ga je tudi prepri\xc4\x8dal, da se stalno naseli v Milwaukee, ki je takrat veljal za\xc2\xa0\xc2\xbbnem\xc5\xa1ke Atene\xc2\xab\xc2\xa0v severni Ameriki. Veliko premo\xc5\xbenih Nemcev, ki so mu zagotavljali stalen vir zaslu\xc5\xbeka, je Cirila prepri\xc4\x8dalo, da si je ustvaril nov dom. Najel je delavnico, leta 1905 je postal dr\xc5\xbeavljan Zdru\xc5\xbeenih dr\xc5\xbeav Amerike in se poro\xc4\x8dil z Marie charlote Merz, leto opozneje se mu je rodila h\xc4\x8di Gretchen. \xc4\x8colnikovi umetno-obrtni izdelki so kmalu postali tako cenjeni, da so ga nekateri imenovali kar Tiffany umetnega kova\xc5\xa1tva. Leta 1914 je \xc4\x8colnik v svoji delavnici zaposloval \xc5\xbee 25 pomo\xc4\x8dnikov, saj so bile v tistih \xc4\x8dasih masivne kovane ograje, kovinske svetilke, mre\xc5\xbee za kamine in dekorativni \xc5\xbelebovi nujen sestavni del notranje ali zunanje opreme vseh ve\xc4\x8djih zasebnih in javnih novogradenj. Vendar tako kot o\xc4\x8detu, tudi sinu sre\xc4\x8da ni bila dolgo naklonjena. Po prvi svetovni vojni se je tudi v ameriki po vzoru evropskega modernizma pojavil nov modernisti\xc4\x8den slog, ki je minimaliziral okra\xc5\xa1evanje. S spremembo okusa je za\xc4\x8del delo izgubljati tudi Ciril \xc4\x8colnik. Dodatno ga je prizadela \xc5\xa1e velika gospodarska kriza leta 1929. Zaradi inflacije in nepla\xc4\x8dil naro\xc4\x8dnikov je za\xc5\xa1lo v finan\xc4\x8dne te\xc5\xbeave tudi njegovo podjetje. Kljub temu je v zmanj\xc5\xa1anem obsegu pre\xc5\xbeivelo vse vihre nemirnega dvajsetega stoletja. Ciril \xc4\x8colnik se je po upokojitvi leta 1955 posvetil zbiranju svojih nekdanjih izdelkov. Umrl je 25. oktobra 1958 v Milwaukeeju._NEWLINE_\xc4\x8colnikova h\xc4\x8di Gretchen je po letu 1991 vso o\xc4\x8detovo dedi\xc5\xa1\xc4\x8dino prepustila muzeju Villa Terrace Decorative Arts Museum v Milwaukeeju. Leta 1998 je Dan Nauman iz zdru\xc5\xbeenja severnoameri\xc5\xa1kih kova\xc4\x8dev ABANA o njem posnel dokumentarni film: Forged elegance\xc2\xa0: the Lifework of Master Blacksmith Cyril Colnik. Leta 2011 je Alan J. Strekow objavil biografijo Cyril Colnik\xc2\xa0: man of iron. (Milwaukee: Friends of Villa Terrace, 2011).'